సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఆండ్రూ టై కంటతడి.. ప్రదర్శన గ్రాండ్‌మదర్‌కు అంకితం
మనిషి జీవితంలో ఆత్మీయతకు, అనురాగానికి ప్రత్యేక స్థానం ఉంటుంది. మన ఆత్మీయులను కోల్పోయినప్పుడు మనలోని భావోద్వేగాన్ని కొన్నిసార్లు ఆపుకోలేం.
Samayam Telugu | Updated:
May 9, 2018, 03:24PM IST
మనిషి జీవితంలో ఆత్మీయతకు, అనురాగానికి ప్రత్యేక స్థానం ఉంటుంది. మన ఆత్మీయులను కోల్పోయినప్పుడు మనలోని భావోద్వేగాన్ని కొన్నిసార్లు ఆపుకోలేం. బయటికి బాగానే కనిపిస్తున్న ఎక్కడో గుండె లోపల ఆ బాధ అలానే ఉంటుంది. ఎవరైనా కదిలిస్తే ఆ బాధ హృదయ ద్వారాలను బద్దలుకొట్టుకుని బయటకు వచ్చేస్తుంది. సరిగ్గా ఆస్ట్రేలియా బౌలర్ ఆండ్రూ టై విషయంలోనూ అదే జరిగింది. ప్రస్తుతం ఐపీఎల్‌లో కింగ్స్ ఎలెవెన్ పంజాబ్‌కు ఆడుతున్న ఈ ఫాస్ట్ బౌలర్.. మంగళవారం రాత్రి రాజస్థాన్‌తో జరిగిన మ్యాచ్‌లో అత్యుత్తమ ప్రదర్శన చేశాడు. 4 ఓవర్లలో 34 పరుగులిచ్చి 4 కీలక వికెట్లు పడగొట్టాడు. జట్టు విజయం సాధించకపోయినప్పటికీ ఈ ఐపీఎల్‌లోనే అత్యుత్తమ ప్రదర్శనతో టై ఆకట్టుకున్నాడు.
అంతేకాకుండా, ఈ సీజన్‌లో అత్యధిక వికెట్లు తీసిన బౌలర్‌గా పర్పల్ క్యాప్‌ను కూడా టై సొంతం చేసుకున్నాడు. 10 మ్యాచుల్లో మొత్తం 16 వికెట్లు తీసి అగ్రస్థానంలో నిలిచాడు. మ్యాచ్ అనంతరం టైకు పర్పల్ క్యాప్‌ను అందిస్తూ గ్రేమ్ స్మిత్ ఇంటర్వ్యూ చేశాడు. అయితే స్మిత్‌తో మాట్లాడుతూ టై భావోద్వేగానికి గురయ్యాడు. కన్నీటితో తడిసిన కళ్లతో ‘ఈ రోజు నా గ్రాండ్‌మదర్ చనిపోయారు. నేటి ప్రదర్శనను ఆమెకు, నా కుంటుంబానికి అంకితం ఇస్తున్నాను. ఇది నాకు ఎమోషనల్ మ్యాచ్. నా జీవితంలో చాలా కఠినమైన రోజు ఇది. నేనెప్పుడూ క్రికెట్ ఆడటాన్ని ప్రేమిస్తాను’ అని టై చెప్పాడు.
వాస్తవానికి మ్యాచ్ ఆడుతున్న సందర్భంలో వికెట్ తీసినప్పుడల్లా మోచేతి పై భాగాన్ని టై ముద్దాడాడు. అక్కడ ‘GRANDMA’ అని రాసున్న బ్యాండ్ ఉంది. అందుకే వికెట్ తీసినప్పుడల్లా ఆ బ్యాండ్‌ను ముద్దాడాడు. దీన్ని టైకి తన గ్రాండ్ మదర్ అంటే ఎంత ఇష్టమో అర్థమవుతోంది. కాగా, ఈ మ్యాచ్‌లో పంజాబ్ 15 పరుగుల తేడాతో ఓడిపోయింది. అయినప్పటికీ 10 మ్యాచుల్లో 6 విజయాలతో పాయింట్ల పట్టికలో మూడో స్థానంలో ఉంది.